สังคมข่าวหุ้น
วันที่ 30 มีนาคม 2566 เวลา 09.00 น. ศาลปกครองสูงสุดนัดอ่านคำพิพากษาในคดีที่ BTSC ยื่นฟ้องคณะกรรมการคัดเลือกฯ โครงการรถไฟฟ้าสายสีส้ม
วันที่ 30 มีนาคม 2566 เวลา 09.00 น. ศาลปกครองสูงสุดนัดอ่านคำพิพากษาในคดีที่ BTSC ยื่นฟ้องคณะกรรมการคัดเลือกฯ โครงการรถไฟฟ้าสายสีส้ม
29 มี.ค. 2566

ลุ้นสายสีส้ม สำนักงานศาลปกครอง วันพฤหัสบดีที่ 30 มีนาคม 2566 เวลา 09.00 น. ศาลปกครองสูงสุดนัดอ่านคำพิพากษาในคดีที่ บมจ.ระบบขนส่งมวลชนกรุงเทพ (BTSC) ยื่นฟ้องคณะกรรมการคัดเลือกฯ โครงการรถไฟฟ้าสายสีส้ม ที่มีมติในการประชุมเมื่อวันที่ 3 ก.พ. 2564 เห็นชอบให้ยกเลิกประกาศเชิญชวนการร่วมลงทุนตามโครงการรถไฟฟ้าสายสีส้ม ช่วงบางขุนนนท์-มีนบุรี (สุวินทวงศ์) ลงวันที่ 3 ก.ค. 2563 และยกเลิกการคัดเลือกเอกชนตามประกาศเชิญชวนฯ ดังกล่าว จับตาหุ้น BEM และ BTS ถ้ายืนตามศาลชั้นต้นบีทีเอสวิ่งแรง แต่ถ้าความเห็นไม่ตรงกับศาลชั้นต้น ราคา BEM  และ CK เด้งแรง
SQ คว้าเหมืองหงสา บมจ.สหกลอิควิปเมนท์ (SQ) เมื่อวันที่ 28 มีนาคม 2566 บริษัทได้ร่วมลงนามสัญญาโครงการ O&amp;M Services for the Waste Line 2 Conveyor Expansion กับ บริษัท ไฟฟ้าหงสา จำกัด (ผู้ว่าจ้าง) มูลค่าโครงการ 2,275 ล้านบาท เป็นงาน Operation and Maintenance Services ระบบสายพาน ระยะเวลาโครงการ 7 ปี (เริ่มงานประมาณเดือนมกราคม 2570 ถึง ธันวาคม 2576)
ส่งลูกเข้าตลาดฯ ที่ประชุมคณะกรรมการ บมจ.ทริพเพิลไอ โลจิสติกส์ (III)  ไฟเขียวแผนการ IPO ของ บริษัท เอเชีย เน็ตเวิร์ค อินเตอร์เนชั่นแนล จำกัด (ANI) ซึ่งเป็น Operating Holding สำหรับกลุ่มธุรกิจการให้บริการเป็นตัวแทนขายระวางสินค้าของสายการบินของกลุ่ม III และจะเข้าจดทะเบียนในตลาดหลักทรัพย์
อมร ทรัพย์ทวีกุล รองประธานเจ้าหน้าที่บริหาร บมจ.พลังงานบริสุทธิ์ หรือ EA วางเป้ารายได้ปี 2566 บริษัทตั้งเป้าแตะระดับ 4 หมื่นล้านบาท ซึ่งธุรกิจ EV จะมีสัดส่วนอยู่ที่ 50% ที่เหลือจะเป็นสัดส่วนในธุรกิจแบตเตอรี่ และไบโอเจ็ท รวมถึงธุรกิจอื่น ๆ ตั้งงบลงทุน 1 หมื่นล้านบาท ลงทุนในธุรกิจแบตเตอรี่ 6 พันล้านบาท และเปลี่ยนแผงโซลาร์ประมาณ 2 พันล้านบาท ทำให้บริษัทคาดว่าจะมีกำลังผลิตไฟฟ้าเพิ่มขึ้น 10-12% ส่วนงบลงทุนที่เหลือบริษัทจะลงทุนในโรงงานไบโอเจ็ท และธุรกิจอื่น ๆ เพิ่มเติม
ขยายธุรกิจ บมจ.เทิร์นคีย์ คอมมูนิเคชั่น เซอร์วิส (TKC) เผยบริษัท ไอบีเอส คอร์ปอเรชั่น จำกัด (บริษัทย่อย) ได้เข้าลงทุนซื้อหุ้น 51% ในบริษัท อีสต์เกต เทค จำกัด (บริษัทร่วม) จากนายยอดชาย สิงห์สถิตย์สุข ราคาหุ้นละ 110 บาท จำนวน 51,000 หุ้น รวมเป็นเงินทั้งสิ้น 5,610,000 บาท ขณะที่ บริษัท พาราไดม์ เทคโนโลยี เซอร์วิส จำกัด (บริษัทย่อยของ TKC) ถือหุ้นอยู่ 48% เพื่อขยายโอกาสทางธุรกิจด้านการรักษาความปลอดภัยไซเบอร์ (Cyber Security) และเทคโนโลยีการศึกษา
ชัยพิพัฒน์ แก้วไตรรัตน์ กรรมการผู้จัดการ บมจ.อควา คอร์เปอเรชั่น (AQUA) เผยที่ประชุมคณะกรรมการอนุมัติการเข้าลงทุนเพิ่มเติมใน บริษัท เฉลิมภัทร คอร์ปอเรชั่น จำกัด ซึ่งเป็นบริษัทแม่ของ บริษัท เฉลิมภัทร ทรานสปอร์ต จำกัด (CPT) ผู้ดำเนินธุรกิจให้บริการรถขนส่งบุคคล บุคลากร และรถโดยสารไม่ประจำทาง ในสัดส่วน 80% ของจำนวนหุ้นทั้งหมด แบ่งเป็นหุ้นเดิม 78.90% และหุ้นเพิ่มทุน 1.10% คิดเป็นมูลค่ารวมทั้งสิ้น 495 ล้านบาท เพื่อขยายพอร์ตการลงทุนด้านงาน Logistic ของบริษัทฯ ให้ครบวงจรมากขึ้น พร้อมผลักดันให้ CPT เดินหน้าแต่งตั้งที่ปรึกษาด้านต่าง ๆ เพื่อเดินหน้าเข้าตลาดหุ้นภายในไตรมาส 4/2567
บมจ. สยามแม็คโคร (MAKRO) เปิดแผนปี 2566 วางงบลงทุนธุรกิจค้าส่งและค้าปลีกรวม 25,300-27,500 ล้านบาท รุกขยายสาขาใหม่ทั้งในและต่างประเทศ ปรับปรุงสาขาเดิม พัฒนาศูนย์กระจายสินค้า และระบบไอที พัฒนาระบบดิจิทัล วางแผนปรับพื้นที่ศูนย์การค้าและช้อปปิ้งมอลล์ในโลตัสเป็น “SMART Community Center” ลงทุนธุรกิจค้าส่งแม็คโคร 13,100-14,100 ล้านบาท และธุรกิจค้าปลีกโลตัส 12,200-13,400 ล้านบาท เพื่อการขยายสาขา พัฒนาศูนย์กระจายสินค้า พัฒนาระบบดิจิทัล และขยายธุรกิจใหม่